DEĊIŻJONI TAL-KUMMISSJONI
tat-3 ta' Lulju 2009
dwar l-awtorizzazzjoni provviżorja tal-prodotti bijoċidali li fihom il-malathion fid-Dipartiment tal-Gujana Franċiża
(notifikata taħt id-dokument numru C(2009) 5349)
(2009/521/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 98/8/KE tal-Parlament Ewropew u tal-Kunsill tas-16 ta’ Frar 1998 dwar it-tqegħid fis-suq tal-prodotti bijoċidali (1), u b’mod partikolari l-Artikolu 15(1) tagħha,
Billi:
(1)
L-ewwel subparagrafu tal-Artikolu 16(2) tad-Direttiva 98/8/KE (minn hawn ‘il quddiem imsemmija “id-Direttiva”) jipprovdi li l-Kummissjoni għandha tibda programm ta’ ħidma ta’ għaxar snin sabiex b’mod sistematiku teżamina s-sustanzi attivi kollha li diġà kienu fis-suq fl-14 ta’ Mejju 2000 (minn hawn ‘il quddiem imsemmi “il-programm tar-reviżjoni”).
(2)
Il-Malathion (Nru tal-KE 204-497-7; Nru CAS 121-75-5) ġie identifikat li kien disponibbli fis-suq qabel l-14 ta’ Mejju 2000 bħala sustanza attiva fil-prodotti bijoċidali għal skopijiet barra dawk imsemmija fl-Artikolu 2(2)(c) u (d) tad-Direttiva.
(3)
Ladarba ebda dokument komplut ma tressaq biex jappoġġa l-inklużjoni tal-malathion fl-Anness I, IA jew IB tad-Direttiva sad-data tal-iskadenza preskritta fil-parti B tal-Anness V għar-Regolament tal-Kummissjoni (KE) Nru 2032/2003 (2), il-Kummissjoni ddeċidiet, bid-Deċiżjoni tal-Kummissjoni 2007/565/KE (3), li l-malathion ma għandux jiġi inkluż fl-Annessi I, IA jew IB tad-Direttiva. Skont l-Artikolu 4(1) tar-Regolament (KE) Nru 1451/2007 (4), il-prodotti bijoċidali li fihom il-malathion mhux se jibqgħu jitqiegħdu fis-suq.
(4)
L-Artikolu 15(1) tad-Direttiva jistabbilixxi l-kundizzjonijiet li bihom l-Istati Membri jistgħu jagħtu awtorizzazzjoni provviżorja għal perjodu li ma jaqbiżx 120 jum għat-tqegħid fis-suq tal-prodotti bijoċidali li ma jikkonformawx mad-dispożizzjonijiet tad-Direttiva. Awtorizzazzjoni provviżorja bħal din tista’ tingħata biss għall-użu limitat u kontrollat kemm-il darba din il-miżura tkun meħtieġa minħabba xi periklu mhux previst u li ma jistax jiġi kkontrollat mod ieħor. F’dan il-każ, l-Istat Membru ikkonċernat għandu jgħarraf minnufih lill-Istati Membri l-oħra u lill-Kummissjoni bl-azzjoni tiegħu u bil-ġustifikazzjoni għaliha. Il-miżura provviżorja tista’ tittawwal b’deċiżjoni meħuda skont il-proċedura tal-ġestjoni msemmija fl-Artikolu 28(2) tad-Direttiva.
(5)
Franza għarrfet lill-Kummisjoni u lill-Istati Membri l-oħra dwar id-deċiżjoni tagħha tas-27 ta’ Frar 2009 biex tagħti awtorizzazzjoni provviżorja għat-tqegħid fis-suq tal-prodotti bijoċidali li fihom il-malathion għall-prodotti tat-tip 18 kif inhu definit fl-Anness V tad-Direttiva 98/8/KE (insettiċidi, akariċidi u prodotti li jikkontrollaw artropodi oħra). L-awtorizzazzjoni ngħatat għal perjodu ta’ 120 jum li jibda mit-3 ta’ Marzu 2009 u kien validu biss għall-kontroll tal-mard li jittieħed permezz tal-insetti li jġorru l-parassiti mwettaq minn operaturi pubbliċi fid-Dipartiment tal-Gujana Franċiża. Skont l-informazzjoni pprovduta minn Franza, l-awtorizzazzjoni provviżorja tal-prodotti bijoċidali li fihom il-malathion kienet meħtieġa minħabba t-tixrid rapidu tal-epidemija tad-dengue fil-Gujana Franċiża. L-awtoritajiet lokali ma kellhomx prodotti insettiċidi effettivi oħra disponibbli għall-użu fuq skala kbira għal kontra n-nemus adult.
(6)
Fit-28 ta’ April 2009, Franza talbet lill-Kummissjoni biex tiddeċiedi li l-azzjoni tista’ tittawwal jew tiġi ripetuta skont l-Artikolu 15(1) tad-Direttiva 98/8/KE. It-talba saret abbażi tar-riskju li xorta ma jkun hemm l-ebda prodott alternattiv xieraq għall-kontroll tan-nemus li jġorr il-parassiti disponibbli fil-Gujana Franċiża fl-1 ta’ Lulju 2009 meta l-awtorizzazzjoni tal-bidu tiskadi.
(7)
Fir-rigward tal-importanza tal-epidemija tad-dengue fid-Dipartiment Franċiż extra-Ewropew tal-Gujana, in-nuqqas ta’ disponibbiltà ta’ prodotti insettiċidi li hemm bħalissa barra l-malathion fid-dipartiment imsemmi, kif ukoll ir-riskju li l-alternattivi ma jkunux disponibbli meta l-awtorizzazzjoni provviżorja mogħtija minn Franza tiskadi, huwa xieraq li Franza tkun tista’ ttawwal l-awtorizzazzjoni provviżorja sakemm prodotti insettiċidi alternattivi jkunu disponibbli sa mhux iktar tard mill-1 ta’ Novembru 2009.
(8)
Il-miżuri pprovduti f’din id-Deċiżjoni huma skont l-opinjoni tal-Kumitat Permanenti dwar il-Prodotti Bijoċidali,
ADOTTAT DIN ID-DEĊIŻJONI:
Artikolu 1
Skont l-Artikolu 15(1) tad-Direttiva 98/8/KE, Franza tista’ tippermetti t-tqegħid fis-suq tal-prodotti bijoċidali li fihom il-malathion (Nru tal-KE 204-497-7; Nru CAS 121-75-5) għall-prodotti tat-tip 18 kif inhu definit fl-Anness V tad-Direttiva 98/8/KE (insettiċidi, akariċidi u prodotti għall-kontroll ta’ artropodi oħra) għall-kontroll tan-nemus li jġorr il-parassiti fid-Dipartiment tal-Gujana Franċiża sal-1 ta’ Novembru 2009.
Artikolu 2
1. Hija u tippermetti t-tqegħid fis-suq tal-prodotti bijoċidali li jkun fihom il-malathion skont l-Artikolu 1, Franza għandha tiżgura li jiġu ssodisfati l-kundizzjonijiet li ġejjin:
(a)
prodotti bijoċidali bħal dawn għandhom jintużaw biss taħt il-kontroll tal-awtoritajiet pubbliċi;
(b)
prodotti bijoċidali bħal dawn għandhom jintużaw biss sakemm prodotti bijoċidali alternattivi xierqa li jissodisfaw id-dispożizzjonijiet tad-Direttiva 98/8/KE isiru disponibbli fid-Dipartiment tal-Gujana Franċiża.
2. Franza għandha tgħarraf lill-Kummissjoni dwar l-applikazzjoni tal-paragrafu 1 sal-10 ta’ Settembru 2009.
Artikolu 3
Din id-Deċiżjoni hija indirizzata lir-Repubblika Franċiża.
Magħmul fi Brussell, it-3 ta’ Lulju 2009.